b'\n_START_ARTICLE_\nVesikoski (koski Loimijoessa)\n_START_PARAGRAPH_\nVesikoski on koski Loimaan Vesikoskella Loimijoessa Kokem\xc3\xa4enjoen vesist\xc3\xb6ss\xc3\xa4.\n_START_SECTION_\nLahkomyllyjen aika ja varhainen teollisuus\n_START_PARAGRAPH_\nVesikoskessa on ollut nelj\xc3\xa4 ymp\xc3\xa4ri vuoden k\xc3\xa4yv\xc3\xa4\xc3\xa4 mylly\xc3\xa4 ainakin jo 1500-luvun lopulla ja edelleen 1800-luvulla. Osakkaina n\xc3\xa4iss\xc3\xa4 olivat koskea ymp\xc3\xa4r\xc3\xb6iv\xc3\xa4n Vesikosken kyl\xc3\xa4n talot. 1780-luvulla koskessa toimi my\xc3\xb6s sarkatamppi eli vanutuslaitos.\n_START_SECTION_\nNaula- ja paperitehtaat ja voimalaitos\n_START_PARAGRAPH_\nKoskivoimaan perustuva teollisuustoiminta oli alkanut Vesikoskesta pari kilometri\xc3\xa4 alavirtaan sijainneessa Hirvikoskessa 1880-luvulla sinne perustetun Loimaan naulatehtaan aloittaessa toimintansa. 1890-luvun alussa perustettiin Vesikoskeen t\xc3\xa4m\xc3\xa4n toiminnan laajennuksena Vesikosken mylly- ja naulatehdas. Kun Vesikosken naulatehdas 1903 paloi, kummatkin tehtaat osti tamperelainen Ferraria, joka pian hankki itselleen my\xc3\xb6s Jokioisten naulatehtaan jokioisissa ja keskitti toimintansa Loimaalle ja Jokioisiin. Metallituotanto jatkui Hirvikoskella, mutta Vesikoskelle perustettiin vuonna 1907 k\xc3\xa4ynnistynyt Loimijoen paperitehdas. Sen toiminnan p\xc3\xa4\xc3\xa4tytty\xc3\xa4 1912  paperitehtaalle vuonna 1908 rakennetun s\xc3\xa4hk\xc3\xb6voimalaitoksen toimintaa jatkoi Vesikosken voimalaitos. Vuonna 1921 perustettiin Vesikosken s\xc3\xa4hk\xc3\xb6laitos, jonka Alastarolla toiminut Sallilan S\xc3\xa4hk\xc3\xb6laitos osti vuonna 1988. T\xc3\xa4m\xc3\xa4 luopui voimalaitoksesta 1999 eik\xc3\xa4 voimalatoiminta 2000-luvulle tultaessa en\xc3\xa4\xc3\xa4 ollut k\xc3\xa4ynnistynyt uudestaan.'